als_Latn dik_Latn sag_Latn
Me një ceremoni zyrtare të mërkurën në kazermën "Adem Jashari" në Prishtinë është bërë dorëzim-pranimi i detyrës të komandantit të Forcës së Sigurisë së Kosovës (FSK) nga Kadri Kastrati tek Rrahman Rama.
Në këtë ceremoni u theksua se Kosova është krenare me FSK-në dhe me pjesëtarët e saj, e cila është bërë një faktor shumë i rëndësishëm i sigurisë, i paqes dhe i aksioneve humanitare, jo vetëm brenda vendit, por edhe jashtë tij.
Presidentja e Kosovës, Atifete Jahjaga, është shprehur e lumtur për ngritjen e këtij institucioni qenësor për të ardhmen e Republikës së Kosovës. Ajo ka theksuar se FSK-ja ka qenë shtyllë e rrugëtimit tonë gjithëpërfshirës, patriotik, profesional dhe në këtë rrugëtim është bërë forcë shumë e besueshme te popullata.
"E keni kaluar edhe një hap, keni përmbyllur me sukses një periudhë të rëndësishme të FSK-së, duke hapur një kapitull të ri për gjithë vendin, krijimin e një force moderne të armatosur me kapacitete mbrojtëse që adreson sfidat e sigurisë, e kompleton infrastrukturën tonë të sigurisë me kapacitete të NATO-së që synon anëtarësimin e saj të plotë në këtë aleancë", ka thënë Jahjaga.
Ajo ka shtuar se shteti ynë po ngrit kredibilitetin si një faktor konstruktiv në forumet rajonale e ndërkombëtare, duke shtrirë dorën e bashkëpunimit edhe atëherë kur nuk ishte e lehtë.
"Sot po ndërtojmë vizionin, i cili shton obligimet tuaja, sepse ne besojmë në ju dhe në vizionin fisnik që keni ndërmarr për ta mbrojtur Kosovën, për ti ruajtur vlerat ideale mbi të cilat u betuam dhe për të avancuar bashkëpunimin me aleatët tanë strategjik", ka theksuar Jahjaga.
Kryeministri Isa Mustafa ka thënë se ceremonia e sotme e ndërrimit të komandës së FSK-së është një akt solemn dhe një tregues i vazhdimësisë së FSK-së drejt themelimit të Forcave të Armatosura të Kosovës. Ai ka shtuar se ky institucion është tepër i rëndësishëm dhe i respektuar i Republikës së Kosovës.
Një vend që ka një forcë të tillë mirë të organizuar, drejt të orientuar dhe në shërbim të qytetarëve, humanitetit dhe paqes.
"Kosova është krenare me FSK-në dhe me pjesëtarët e saj. Kosova krenohet me punën shumë të përkushtuar dhe të vyeshme të gjeneralit Kadri Kastrati, i cili tregoi vetëmohim në shërbim të shtetit të Kosovës. Gjeneral Kastrati ka dhënë një kontribut dhe një punë të çmueshme për ngritjen e FSK-së.
FSK-ja është bërë një faktor shumë i rëndësishëm i sigurisë, i paqes dhe i aksioneve humanitare, jo vetëm në vendin tonë por edhe në vendete tjera. Është një forcë e organizuar mirë, e ushtruar dhe e gatshme për t'i shërbyer vendit, paqes në botë, luftës kundër terrorizmit dhe gjithë ekstremizmave të cilët e cenojnë paqen dhe stabilitetin", ka theksuar Mustafa.
Qeveria e Kosovës, sipas tij, do të përmbushë të gjitha detyrat që lidhen me procesin e transformimit të FSK-së në Forcë të Armatosur të Kosovës në mënyrë që ato të jenë në nivel të standardeve të NATO-s dhe që ky proces të zhvillohet në koordinim të ngushtë me partnerët tanë strategjik dhe në transparencë maksimale në NATO.
Gjenerallejtënant Kadri Kastrati ka thënë se nuk ka gjë më fisnike se sa të jesh në shërbim të atdheut në uniformën e vendit dhe se nuk asgjë më të shenjtë se sa përkushtimi dhe angazhimi për të ngritur një forcë profesionale.
Ai ka theksuar se pas shpalljes së pavarësisë së vendit së bashku kanë vazhduar angazhimet në ngritje dhe profesionalizimin e FSK-së, forcë kjo që tashmë po i afrohet synimit të kamotshëm në transformimin në Forca të Armatosura të Kosovës.
"Kemi vazhduar ngritjen dhe profesionalizimin e saj falë përkrahjes së shteteve tjera dhe FSK ka bërë progres në shumë fusha. Falë punës dhe përkrahjes nga partnerët tanë i kemi arritur kapacitetet fillestare operacionale dhe në një afat rekord edhe kapacitetet e plota operacionale të cilat u deklaruan edhe nga Këshilli Veriatlantik", ka thënë Kastrati.
FSK-ja sipas tij, ka ngritur kapacitete operacionale për realizimin e misionit të saj në bazë të mandatit kushtetues; ka ngritur standarde të realizimit të detyrave duke shfaqur gatishmëri të lartë; operacionet e deminimit të cilat vazhdojnë t'i kryejnë në gjithë vendin janë shembulli më i mirë i kurajës dhe përkushtimit të pjesëtarëve të FSK-së; operacionet e kërkim shpëtimit në ujëra, male e zona urbane kanë bërë kredibilitet në çdo pjesë të vendit.
als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn